Papersnake/gushiwen huggingface dataset:
岳中寄何平子
万石德躬（元代）

春风绿草遍天涯，恨杀王孙不到家。在晋有人书甲子，避秦无地种桃花。

世途多险千金散，心事难凭两鬓华。何日脱身尘网外，好从仙客炼丹砂。
用韵再作
卫宗武（宋代）

一气运行於虚空，有形孰不归陶鎔。
燠寒燥湿互为用，功被草木并昆虫。
胡然阳亢乃作沴，丰隆屏翳俱潜踪。
炎炎赫赫势太甚，烹煎万有何殊铜。
田畴龟坼河港断，水车不运骨挂龙。
俄惊片云变反掌，宇宙未剖犹鸿蒙。
初如线溜气才应，继若瓴建声何洪。
岂自主神力能致此，意者高厚悲人穷。
丰凶由数亦匪数，厥有造化行其中。
年来五谷亦狼戾，曾孙之庾高於墉。
只今户户叹赤立，富者恨不为耕农。
要知千人万人心，心心默与天相通。
熙熙田畯争荐喜，烹葵剥枣追豳风。
更看十月场圃筑，黄鸡白酒村村同。
但祈田宜去螟螣，愿如荆叟歌元丰。
即事
林希逸（宋代）

学必苦心非易事，世多抵掌是痴谈。评量人到九分九，指拟天穷三十三。

彻底书须随字解，造微诗要似禅参。眼前定与谁商榷，忽谩狂吟付一酣。
次韵大受游乳洞谩赋
赵帘溪（宋代）

等閒过似得明珠，三洞山行喜自如。俗客□□寻□处，仙人何必好楼居。

石声玉磬传空谷，水色冰壶照碧虚。便好结茅采芝木，利名尽委绝交书。
喜晴再用闲字韵
李弥逊（宋代）

风掠游云露远山，长藤竟欲与君攀。
花神争作琼瑶报，野老心如铁如顽。
千树暗春难比富，一枝照眼未应悭。
不须更作含羞态，唤取张卢来共闲。
奉和圣制送张尚书巡边
胡皓（唐代）

燕公为汉将，武德奉文思。利用经戎莽，英图叶圣诒。

塞沙制长策，穷石卷摇旗。万里要相贺，三边又在兹。

棱威方逐逐，谈笑坐怡怡。宠饯纷郊道，充厨竭御司。

尝醪企行迈，听乐罢涟洏。衮旒垂翰墨，缨蕤迭赋诗。

金山无积阻，玉树有华滋。请迨炎风暮，归旌候此时。
暴雨
徐积（宋代）

玉女投壶天大笑，千寻火炬当空照。老龙行迟天忽怒，雷车壮空𥔀连鼓。

黑鳞铁甲十万许，急把银河倾作雨。
和汪元思喜雨韵
王柏（宋代）

龙蛰金瓶小，神驱雨阵斜。
建瓴飞素练，走涧舞生蛇。
风使开云磨，雷香隐砲车。
农人有骄色，一饱不须赊。
浩叹
宋庠（宋代）

鼻浊哀吟倦，空怀浩叹盈。
心同注鉤怯，功比画墁轻。
俗态惊狙怒，刚肠谢鹜争。
淹回江外客，日夕望尧旍。
偈颂一百零四首 其二十三
释绍昙（宋代）

三度拂蒿枝，秦时𨍏轹钻。拶得火星飞，结得弓弦断。

用尽自得心，瞎却他人眼。千里玄枢错踏翻，神驹十影无羁绊。

业风吹上乳窦峰前，点一杯茶向伊道，且缓缓。
水龙吟 春晚倚楼见海棠叶底馀花同谷林赋
厉鹗（清代）

残春能几番风，猩云一朵藏深翠。嫣然最小，窥人阑角，怜伊睡翠。

羞见当时，天衣涴藓，宫鬟垂地。叹宣华旧色，鸟声啼尽，迟开处，伶俜矣。

尚恐朱颜易老，倩蔷薇、殷勤钩袂。楼高十二，妆轻粉瘦，绡痕寄泪。

雨雨风风，铃儿未掣，蜂儿先退。待解愁知道，前身记得，晚花流水。
送李钧郎中
苏辙（宋代）

君家毗陵本江南，虽为浙西终未甘。
风流秀发自不减，气质浑朴犹中含。
敲榜满前但长啸，簿书堆案常清谈。
湖中往往载画舫，竹下小小开茅庵。
歌吟仿佛类骚雅，导引委曲师彭聃。
新茶泼乳睡方觉，渌酒倾水醒复酣。
一朝挥手去不顾，使我把袂心难堪。
扁舟水涸费牵挽，瘦马雪冻忧朝参。
一官来往似秋燕，薄俸包裹如春蚕。
东南乞麾尚可得，白首谁念家无甔。
感春三首
张耒（宋代）

午日步西园，繁花乱相照。
夭夭海棠枝，顾我如欲笑。
殷红点轻素，含吐皆窈窕。
持赠东邻子，愿言论久要。
檥舟秦淮雨中寄侍其服之
贺铸（宋代）

篷卑每碍帻，仓狭才容席。
凄酸拥膝吟，奈此风雨夕。
欣闻钟漏拥，怀彼南城客。
欲往从之游，塞涂没吾屐。
方君慕栖遁，顾己淹行役。
後夜岁云除，畸辰良足惜。
何当斥氛闭，新阳被东陌。
壶觞殿两骖，聊取一日适。
饯徽州李守
史浩（宋代）

当年仗策扣军戏，已有昌言简帝知。目见飞龙升白水，手扶赫日上咸池。

飘萍一世其如命，剖竹专城会得时。三十六峰方秀发，可无佳致付新诗。
送柳判官引对次邹主簿韵
刘挚（宋代）

斯文复古魏郊东，落落名孙祖气同。待诏方探采兰舍，最书催见受釐宫。

十年樽酒瞻燕碣，几日歌吟笑郢中。天下求才君必用，莫悲长剑匣秋风。
送文达甫赞善
吕陶（宋代）

洪河一曲晋溪滨，自有馀波及四邻。循吏风声今慕昔，淡交情味故如新。

江山极目登临远，岁月惊心聚散频。无限名园费吟赏，化工偏与洛阳春。
题画小景二首 其一
童轩（明代）

山色青于染，茅堂背郭成。阴阴乔木里，疑有读书声。
西江月·艳曲醉歌金缕
葛胜仲（宋代）

艳曲醉歌金缕，朱门高耸铜环。中天楼观共跻攀。飞絮落花春晚。低映绿阴朱户，斜拖素练沧湾。银钩华榜五云间。奕奕蛟龙字绾。
鹿角镇（洞庭湖中地名）
元稹（唐代）

去年湖水满，此地覆行舟。万怪吹高浪，千人死乱流。

谁能问帝子，何事宠阳侯。渐恐鲸鲵大，波涛及九州。
太液池送黄淮辞政
朱瞻基（明代）

天香早折仙桂枝，笔花五彩开凤池。
蓬莱之山直奎壁，近侍九重天咫尺。
永乐圣人临御初，鞠躬稽首陈嘉谟。
仁皇监国文华殿，左右谋猷共群彦。
朕承大宝君万方，相与共理资贤良。
倾心写诚任旧老，而卿引疾先还乡。
五历星霜复相见，霜鬓萧萧秋满面。
是时，
朝旭光升紫殿明，相对清言良慰情。
留之累月未尽意，归心又欲东南征。
太液清冷涵碧藻，杨柳芙蕖相映好。
凫鷖鸂鷘弄澄波，紫雾红云拂琼岛。
芳肴在爼酒在壶，工歌鹿鸣续白驹。
君臣大义士所重，心虽廷阙身江湖。
雁荡峰高清不极，中有谢公旧游迹。
采芝斵苓可常年，应在天南忆天北。
谒金门
毛幵（宋代）

伤离索。犹记并肩池阁。病起绿窗闲倚薄。一秋天气恶。

玉臂都宽金约。歌舞新来忘却。回首故人天一角。半江枫又落。
逢羊
梅尧臣（宋代）

牧人垂长髯，驱羊从北道。
老羝压大群，毛比长髯好。
暮归同一压，朝出不择草。
既肥当用烹，从羝羝独保。
狡诱以全躯，角尾徒为老。
虞美人·溪西竹榭溪东路
张孝祥（宋代）

溪西竹榭溪东路。溪上山无数。小舟却在晚烟中。更看萧萧微雨、打疏篷。无聊情绪如中酒。此意君知否。年时曾向此中行。有个人人相对、坐调筝。
武夷七咏 其一 天柱峰
朱熹（宋代）

屹然天一柱，雄镇斡维东。祇说乾坤大，谁知立极功。
南山紫云山居 其三
黄镇成（元代）

一衲紫云间，幽居丈室宽。无求尘世远，不语道身安。

茗瀹薪炉沸，瓜沉石井寒。似君精进力，得法谅非难。
牛酥行
江端友（宋代）

有客有客官长安，牛酥百斤亲自煎。
倍道奔驰少师府，望尘且欲迎归轩。
守阍呼语“不必出，已有人居第一先。
其多乃复倍于此，台颜顾视初怡然。
昨朝所献虽第二，桶以纯漆丽且坚。
今君来迟数又少，青纸题封难胜前。”
持归空惭辽东豕，努力明年趁头市。
偈颂一百零一首
释慧性（宋代）

哑却我口秃我舌，明眼衲僧难辨别。
今朝撒向诸人前，须弥灯王笑不彻。
满江红 题瓶中桃花遗画
朱肄南（清代）

瓣染鹃红，铜饼里、生香不断。想玉人，画眉初了，戏拈斑管。

折叠屏前花雾深，博山炉里沉香满。对兰窗，写出一枝春，天初暖。

曲栏外，飞絮乱。檐宇下，游丝缓。帘幕昼沉沉，暗垂银蒜。

几点燕支抚艳容，数行麝墨添芳款。叹仙才，未合住人间，瑶池馆。
夏日偕李安国昆仲过集半山楼
卢兆龙（明代）

一雨驱烦暑，楼高纳半峰。应知久变豹，真觉老犹龙。

与子成春服，呼童剪晚菘。不妨时抵掌，傲对白云封。
次韵和江邻几送客回同过金明池二首
梅尧臣（宋代）

风光犹未老於人，兽口泉声泻碧津。
一洗尘襟无俗虑，柳条开眼共看春。
念奴娇·远山一带
陆凝之（宋代）

远山一带，溯晴空、极目天涯浮白。枫落鸦翻谈笑处，不觉云涛横席。酒病方苏，睡魔犹殢，一扫无留迹。吴帆越棹，恍然飞上空碧。长记草赋梁园，凌云笔势，倒三江秋色。对此惊心空怅望，老作红尘闲客。别浦烟平，小楼人散，回首千波寂。西风归路，为君重喷霜笛。
宿摄山栖霞寺三首 其三
祝允明（明代）

枕上红尘白昼深，眼开欲得息劳心。灯花暗入僧床冷，山阁冯江万木林。
石楠树
胡玢（唐代）

本自清江石上生，移栽此处称闲情。青云士尽识珍木，

白屋人多唤俗名。重布绿阴滋藓色，深藏好鸟引雏声。

余今一日千回看，每度看来眼益明。
春分日大风
陆深（明代）

九十日春分一半，四千里路长风沙。寒衣欲变难为客，晓梦无凭数到家。

关塞每怜新过雁，山城深护未开花。向阳剩有閒庭院，满意东来吹帐纱。
送王滦江
边贡（明代）

向来青琐陪双入，此日乌台羡独行。三品峻阶都执法，十年知己老门生。

烟开灞岸春先到，日照齐山雪正晴。朝下却愁心不醉，郭门杨柳曙啼莺。
甘露堂
王义山（宋代）

扫除黄叶拂尘埃，讲座虽虚尚有台。
岁晚乔松典型在，烟波叠有画图开。
不须瑞露从天降，应是慈云为客来。
须信中边甜似蜜，吟诗未足报崔嵬。
姑苏别仲弟云屏南归
李时行（明代）

水阔三江路渺茫，蒹葭含露月苍苍。同来未得同归去，愁对西风鸿雁行。
秋过临波亭寄陜府资政给事
刘敞（宋代）

不复池上游，秋意忽已繁。卧柳半死生，枯荷自翩翻。

忆昔载后车，逍遥临中园。观鱼有纵辨，运斤契忘言。

岂独岁月晚，正伤离别魂。人遐室空迩，幽兴谁与论。
次韵孔四著作北行滹沱
黄庭坚（宋代）

驼褐蒙风霜，鸡声眇墟里。
青灯进豆粥，落月踏冰水。
平生不龟药，才可卫十指。
持比千户封，谁能优劣此。
采桑子·那能寂寞芳菲节
纳兰性德（清代）

那能寂寞芳菲节，欲话生平。夜已三更。一阕悲歌泪暗零。
须知秋叶春花促，点鬓星星。遇酒须倾，莫问千秋万岁名。
和陶渊明二十首 其十四
陈造（宋代）

暇日坐北窗，好风竹间至。楚骚偶到眼，开卷已心醉。

爱君君子心，湛身抑其次。自靖各所安，苟难岂所贵。

非渠工语言，谁遣忘肉味。
初秋忆金均两弟
张九龄（唐代）

江渚秋风至，他乡离别心。
孤云愁自远，一叶感何深。
忧喜尝同域，飞鸣忽异林。
青山西北望，堪作白头吟。
山寺
陆游（宋代）

篮舆送客过江村，小寺无人半掩门。
古佛负墙尘漠漠，孤灯照掩雨昏昏。
喜投襌榻聊寻梦，嬾为啼猿更断魂。
要识人间盛衰理，岸沙君看去年痕。
偈颂二百零五首
释正觉（宋代）

主中之主天中天。家势金轮万代传。
退步不居尊贵位，借功却代诞生缘。
廓虚印上无瑕垢，明白机头有转旋。
劫数不能知寿量，湛存象外自绵绵。
春阴即事
王洋（宋代）

春风虽轻飏，摧折犹有补。
适当浓华时，明知不须雨，
浴蚕待桑钱，特禾候阳土。
妇子三时勤，亦欲少歌舞。
百草仰膏腴，少俟亦无苦。
如何屯寒云，专翳扶桑吐。
事多不由人，十可八九数。
不若姑置之，吾非拾翠侣。
偈颂十二首
释如净（宋代）

今朝九月初一，打板普请坐禅。
第一切忌瞎睡，直下猛烈为先。
忽然爆破漆桶，豁如云散秋天。
劈脊棒，迸胸拳，
昼夜方才不可眠。虚空消殒更消殒，
透过威音未朕前。咦，
栗棘金圈恣交衮，凯歌高贺彻风颠。
集真观
周邠（宋代）

珍重开山李道人，林峦奇秀甲诸邻。夺将狐兔千年穴，化作寒泉一境春。
复热
汪炎昶（宋代）

昨暮北窗雨，未产欹枕声。
今晨东郊日，依作□炎□。
神龙伏窟宅，独忍遗吾民。
却恐空山雷，散入饥肠鸣。
皇天亦何意，水旱频相仍。
疲赢易凋将，可使失风岂。
尤民岂吾事责，畎亩心未宁。
雨中过东村
陆游（宋代）

小雨空濛物象奇，偶扶藤杖过东陂。垫巾风度人争看，蜡屐年光我自悲。

穷鬼有灵挥不去，死魔多力到无期。归来笑向应门说，且了浮生一首诗。
鹭鸶
司马光（宋代）

清闲自合无忧累，白发何因更飒然。
遥望孤飞下秋水，雪花一片落晴天。
送赵揭阳北上
方回（元代）

去岁别新正，今秋尚未行。
求书何太数，问选竟无成。
鳄海真曾到，龙沙果欲征。
恐如吾所料，姑用此为名。
神宗皇帝挽词三首
黄庭坚（宋代）

钓筑收贤辅，天人与圣能。
辉光唐六典，度越汉中兴。
百世神宗庙，千秋永裕陵。
帝乡无马迹，空望白云乘。
登孤山
陈偕灿（清代）

孤山屹立山形孤，中流锁钥如门郛。长江到此势一束，东去汇泽为彭湖。

湖光右射若明镜，江水左泄难方隅。银涛漰湃地天杳，渺视万舸如群凫。

我疑禹迹亲到处，五丁策遣夷娥驱。蛟龙窟宅一砥柱，地轴镇压分吴都。

中流遣舄事太亵，彭郎远嫁宁非诬。古殿阴森试展拜，默见翠羽排明珠。

湘君神女例庙祀，十姨二姑何必无。危栏下瞰不可极，浪花倒卷奔天吴。

古今茫茫忧患积，岁月忽忽江河趋。下山击楫浩歌去，船头飒飒吹菰蒲。
哭诗六章
王令（宋代）

切切复切切，泪尽琴弦绝。
愤气吐不出，内作心肝热。
朝浆渴不胜，暮潦浊不清。
何以慰我怀，安得沧海冰。
戚武毅公宝刀歌谢莱阳徐明府桂宝同年
王懿荣（清代）

昔年曾刻《南塘集》，今朝喜得戚家刀。刀轻如纸光如水，两行款识秋芒豪。

上镌万历十年字，是时公居蓟镇地。登州戚氏岳家军，铸刀初成姓为记。

忆昔浙闽与三边，公所到处皆凌烟。虏酒朔风不成醉，精神炯炯三百年。

几经流传济南驿，徐侯得之若拱壁。银函未改明时装，鸊鹈血染苔花碧。

我今持节过莱阳，下马直上徐侯堂。徐侯宝刀举相赠，知余团练兼御防。

千金挂树生不疑，楚弓楚得千古奇。即今防边无二义，关东诸将何离披。

北洋舟师更无论，一掷二千六百万。遂令穷岛逞天骄，海夹虾夷任滋蔓。

朝廷命我治乡兵，徐侯与我同岁生。俯仰东南天半壁，酒酣斫地泪纵横。
闻王衢王辟登第因有寄贺
魏野（宋代）

人间第一荣，初得好科名。
万乘登楼看，三台让路行。
搜罗空草泽，宴会敌蓬瀛。
榜眼兼衣钵，偏依野客情。
玉麈尾寄傅尉越石联句
梅尧臣（宋代）

斋中独何物，持之想见君。
惟兹玉麈尾，信美而有文。
夫子善谈道，亹亹词如云。
在握昔同色，倾坐今离群。
况托怀袖好，曾亲蕙兰薰。
尝许助闲放，於焉探典坟。
既乃阻清燕，复屈驱虻蚊。
自殊白团扇，未畏秋叶纷。
书事 其十
赵蕃（宋代）

我行一何忙，羽檄来星奔。忙行抑何事，列境备戍屯。

贼犯连英郴，江右声已宣。往年缚李金，此邦盖晏然。

而今独胡为，骚驿穷朝昏。政坐茶贼时，曾窥此邦藩。

茶贼异此贼，本皆商贩民。忽当法令变，州县复少恩。

求生既无路，冒此图或存。此贼据巢穴，其徒况是繁。

萌芽手可披，不披生恶根。虽云巢穴深，岂离率土滨。

彼犹蜂蚁聚，我军貔虎群。彼积鼠壤馀，我粟多腐陈。

彼乃寇攘尔，我盖仁义云。边庭尚思犁，此又何足言。

何当快除扫，听民乐耕耘。我亦得抛官，归舟趁春浑。

胡为故使我，驹局仍鸱蹲。更虑一朝焚，珷玞同玙璠。
赠明智大师
慕容彦逢（宋代）

上人真法器，根性宿明悟。阅书一再过，覆诵绝遗误。

教乘浩无涯，秋毫析纷互。援證穷理窟，辞源百川注。

晓堂列圆顶，瞻仰祛未晤。执热濯清风，中痟饮甘露。

莹如壶中冰，洁如机上素。鳞角虽出群，豹文方隐雾。
蝶恋花（次长汀壁间韵）
滕甫（宋代）

叶底无风池面静。掬水佳人，拍破青铜镜。残月朦胧花弄影。新梳斜插乌云鬓。

拍索闷怀添酒兴。旋撷园蔬，随分成盘饤。说与翠微休急性。功名富贵皆前定。
子聿欲暂归山阴见乃翁作恶遂不行赠以此诗
陆游（宋代）

钟鸣岂复夜行时，文字相娱赖此儿。
欲去复留知汝孝，未言先泣叹吾衰。
两篇易象能忘老，百亩山畲可免饥。
但报家僮多酿酒，一栏红药是归期。
和符倅上范相喜雨
卷刚中（宋代）

圣诏谦慈类禹汤，云台得蹇破骄阳。
三秋正此忧焦窘，万室今咸共喜康。
袁扇风清端有助，庾莲水渌但知凉。
东都岂是留裴地，公亦相从早趣装。
寄伊阳宰韩承议偈 其一
释道楷（宋代）

老爱依山人事稀，虎驯庵畔怪来迟。寥寥石室尘埃满，不知何日是归期。
和姜总管感秋七首 其一
虞俦（宋代）

年华纷代谢，时态几沉浮。天末凉风起，何人不感秋。
和刘公舒相访二首 其一
范纯仁（宋代）

嘉宾嘉景喜相陪，况有良朋冒雪来。湖涨碧波三十顷，枝妆玉蓓万千枚。

白头道旧情难尽，渌酒相期醉几回。衰暮若非君顾我，平生怀抱向谁开。
郊坛恭纪
陈名夏（清代）

霄汉星悬卤薄飞，泰坛爟火候龙衣。连钱苑马齐金勒，作阵宫乌历翠微。

日景吹葭寒谷暖，云光绕仗羽林围。侍臣恭赋横汾祀，群望黄舆紫陌归。
题张子正观察溪风亭
蔡向（宋代）

西山蚤擅三明誉，东淛真成九老游。
水阁风亭忘岁月，岩花涧草度春秋。
季鹰自足莼鲈兴，平子宁甘都邑留。
圯上一编今在否，向来专为赤松谋。
睡起
蒋恢（宋代）

幽鸟无言啄落花，风吹榆荚打窗纱。
先生酒醒绿阴里，笑听蜂儿报晚衙。
大雪
赵蕃（宋代）

长年南雪不到地，瘴疠惨毒愁北人。
今年初见腊前白，宠光并与梅花新。
客居破屋愁欲裂，病目不嫌熏湿薪。
鹑衣百结不蔽膝，恋恋谁怜范叔贫。
夜泊牛渚，趁薛八船不及
孟浩然（唐代）

星罗牛渚夕，风退鹢舟迟。浦溆尝同宿，烟波忽间之。

榜歌空里失，船火望中疑。明发泛潮海，茫茫何处期。
秋灯
张绍龄（清代）

放下帘钩斗已横，支颐独自对寒檠。焰摇始悟窗风入，光淡方知镜月明。

与尔同尝凄切味，可能照出别离情。灯花结到秋闺里，是否征人计旅程。
焦山
马春田（清代）

天清东瞰倭夷岛，地僻西违京口城。海上一卷鳌戴立，汉时三诏豹藏名。

胚胎元气皴烟雾，郁律中流跨鳄鲸。午夜报闻红日出，双峰阁上挂铜钲。
浣溪沙 乾菊
程嘉杰（清代）

露叶霜枝耐久寒。好花一一抱香乾，夕阳影里几回看。

梦断懒依钗上燕，色衰羞对镜中鸾，防他着雨又辛酸。
挽山房先生 其一
何梦桂（宋代）

东壁无光夜陨星，为公痛哭泪沾襟。才高不竟平生志，身死空留万古心。

听曲谁能歌白雪，知音徒拟铸黄金。伤嗟迟暮邅吾道，恨不相从九地深。
磁涧
崔述（清代）

际晓发落阳，亭午出磁涧。水流砂石间，青山夹两岸。

突兀摩云霓，一径自中断。诘曲随山行，十步不相见。

入谷天忽小，上坂山复乱。迤逦循水涯，倏忽登天半。

山合疑无路，将近势复变。忽闻重霄中，人声若相唤。

仰见穴处民，午烟起炊爨。群羊如蚤虱，蠕蠕略可辨。

极目惬幽情，登临遂忘倦。更欲凌绝顶，乘风扪河汉。
自清华西行村落间殊胜平畴流水果园竹径骤作乡思
陆深（明代）

燕麦青青柿叶肥，江南回首正依依。千竿新竹消苍雪，一带遥依深翠微。

閒任野禽啼樾坞，细分流水绕柴扉。那知身是乘骢客，疑向花前跨鹤归。
中山孺子妾歌
李锴（清代）

桃华开春在双颊，縠衣稳称偏诸緁。可怜中山孺子妾，流波转诸空光接。

情深不如线，穿珠不成串。塘上对秋风，秋荷瓣瓣红。
拟宫中行乐词四首
宋登春（明代）

碧殿春深瑶草肥，美人对月舞罗衣。
夜来不作青鸾梦，化作彩云何处飞。
食笋
曾几（宋代）

花事阑珊竹事初，一番风味殿春蔬。
龙蛇戢戢风雷后，虎豹斑斑雾雨馀。
但使此君常有子，不忧每食叹无鱼。
丁宁下番须留取，障日遮风却要渠。
中秋待月不见
仇远（元代）

年年待月引壶觞，坐对中庭玉一方。
静夜忽惊云作雨，索居空使客思乡。
荒鸡声续檐花滴，蝴蝶梦回岩桂香。
何处高楼见山阔，快予吹笛据胡床。
挽正字南仲四首 其三
周文璞（宋代）

珠璧方辉耀，菁华未寂寥。极知身作祟，何用食为妖。

牺象收儒庙，箫笳咽市桥。伤心纱帽冷，三径雨潇潇。
和刘清叔檀溪韵
李曾伯（宋代）

一溪清入汉江东，千载兴亡指雇中。
自昔霸图成匹马，至今生气贯长虹。
当时枉驾先诸葛，底事浮江后阿童。
髀肉已生骓逝矣，空余款段踏尘红。
秋村
明泰（清代）

旅雁湖天足稻粱，薄寒终日据匡床。薜萝月小门深掩，蟋蟀声匡夜乍长。

到处田塍收稼穑，谁家砧杵捣衣裳。先生那有经秋计，只对黄花略举觞。
周昌
徐钧（宋代）

廷争废嫡见操持，故仗刚强托爱儿。
三召归来竟无语，此时何不更期期。
次韵志宏泛碧斋会连饮三罚爵
李纲（宋代）

占得溪山作散仙，更欣佳客许邀延。醉红岂解胜文字，举白还能乐圣贤。

序饮我方追柳子，赋诗子已过刘颠。乱云细细无情致，不放银蟾上碧天。
岭梅
张道洽（宋代）

到处皆诗境，随时有物华。
应酬都不暇，一岭是梅花。
回𤄷井吊明侍御金鹤冲先生
朱一蜚（清代）

飞冲鼓角陷危城，痛哭全家竟舍身。血渍苔痕秋井塌，烟消柳色夜鹃鸣。

中原沈溺由夷甫，南国凄凉吊屈平。四负堂前春昼永，一泓寒碧有余清。
以眉州绿荔枝寄吴仲庶有诗次韵
范纯仁（宋代）

嘉川荔子著芳名，携从归鞍到锦城。驰驿幸无唐日贡，甘芹聊致野人情。

丹砂结颗藏膏露，赭縠为囊贮嫩琼。京洛不须图画去，得公佳句自分明。
踏莎行
蔡伸（宋代）

水满青钱，烟滋翠葆。残英满地无人扫。先来羁思乱如云，无端更被春酲恼。

叠叠遥山，绵绵远道。凭阑满目唯芳草。莫惊青鬓点秋霜，卢郎已分愁中老。
出塞曲二首
任淳（明代）

十八羽林郎，飞腾事朔方。
青萍玄锦毂，赤兔紫丝缰。
沙漠今巢穴，燕然古战场。
王庭须远遁，卫霍在边疆。¤
颂古一百二十一首
释宗杲（宋代）

总道见桃华悟道，此语不知还是无。
茫茫宇宙人无数，那个男儿是丈夫。
偈 其五
释善果（宋代）

苏州有，常州有，吸尽西江只一口。百八数珠数不尽，须知天长与地久。

腾今焕古作嘉祥，一一面南看北斗。
晏望驿释舟走信州
王安石（宋代）

病起行山山更险，下穷溪谷上通天。
乘高欲作东南望，青壁松杉满我前。
卧病吟
释行肇（宋代）

杉窗秋气深，入夜四簷雨。
枕冷梦忽醒，独对孤灯语。
流萤隐回廊，惊鸿度寒渚。
空令一寸心，悠悠生万缕。
送张生还和州
梅尧臣（宋代）

山头孤石望来久，天外行人今独归。
药囊自有留生术，不管淮南木叶飞。
靖节真像乃庸画思得伯时貌之遂以一绝寄简
郭祥正（宋代）

古帐萧萧画不真，空祠犹与狄公邻。凭君妙手重图貌，不是寻常行路人。
赠柯山夏梅月
陆文圭（元代）

五星配五行，占法具春秋。
参以四暗耀，不知始所由。
经纬十二辰，一国系一州。
三河即豫地，系宋复系周。
晋自居太原，卫本都帝丘。
借问益与并，古有二国不。
三晋俱属冀，韩卫不见收。
尝以扣日者，不语辄掉头。
渠未通古今，敢问儒者流。
气化互生克，躔度有迟留。
因之别贵贱，庶人与王侯。
既云命在天，何以身不修。
经籍古格言，较此殊不侔。
殃庆有所积，祝福皆自求。
理数各一家，二家果孰优。
轮数每多验，言理或不售。
忠信人舜从，孟轲老于邹。
仁者必有寿，牅不死伯牛。
杀人家印绶，嬖主乘轩輶。
将貂续狗尾，以冠如沐猴。
市朝日汹汹，乾坤意悠悠。
璇穹列高真，星月侍宸游。
朝裾曳明霞，从佩鸣苍璆。
居然视世浊，不肯分天忧。
以此司罪福，反自招衍尤。
我顾叫闾阖，再拜面凝流。
贪淫屏月孛，凶恶驱罗{左日右侯}。
仁贤迭生旺，憸邪永休囚。
帝阍不可扣，金锁闭玉楼。
龙眠正齁睡，鸟语徒喧啾。
路逢柯山翁，深碧明双眸。
笑我地下臣，何豫天上谋。
今夕有佳月，且共登罗浮。
捡旧箧得先大父遗诗卷
姚燮（清代）

遗书多散尽，留此劫馀灰。偶得殊狂喜，沈思转痛哀。

吾生资隐德，守业望将来。风雨寒灯梦，何从索夜台？
次韵前人补试落归曹娥待潮
陈著（宋代）

谒祠江上且归休，有命何须企碧流。
好把一言寤明主，声名当不减千秋。
乐府 其二
许棐（宋代）

小窗寒烛夜，结纽缀郎襟。不结寻常纽，结郎长远心。
观嘉陵江涨
高延第（清代）

幽居长闭门，苦被城郭束。朅为郊外游，聊寓川上目。

时值秋水涨，势若海波蹴。混混万象涵，悠悠千古速。

遥观失崖涘，俯挹荡尘俗。轻烟沙际起，归鸟时相逐。

何当拿扁舟，长伴鸥鹭宿。
杨白花
李桂（明代）

杨白花，花开白如雪。东风一夕入帘笼，摇荡春心度芳樾。

御沟流水无回时，长条尚绾重门月。三十六宫离恨长，不随明月同圆缺。
九日药市作
宋祁（宋代）

阳九协嘉辰，斯人始多暇。
五药会广廛，游肩闹相驾。
灵品罗贾区，仙芬冒闉舍。
撷露来山阿，斸烟去岩罅。
载道杂提携，盈簷更荐藉。
乘时物无贱，投乏利能射。
饔苓互作主，参荠交相假。
曹植谨赝令，韩康无二价。
西南岁多疠，卑湿连春夏。
佳剂止刀圭，千金厚相谢。
刺史主求瘼，万室击吾化。
顾赖药石功，扪襟重惭唶。
德寿春帖子八首
曹勋（宋代）

晓来帘幕卷东风，尚有春寒下绮栊。
德满人间和气浃，卯山宫殿瑞云中。
代和陈郎中丹桂三首
陈耆卿（宋代）

春兰愧死菊羞黄，世上龙涎不敢香。
独有含香人晚步，搘筇一笑倚斜阳。
曹子方用釜俎字韵赋诗见遗予洎张文潜晁无咎
邓忠臣（宋代）

长爱陈思咏萁釜，几年不见徂南土。
朅来相逢翰墨场，夜窗共听空阶雨。
跃马蔡卿能齧肥，好书张侯期饮乳。
晁令知从博士迁，智囊不厌传经苦。
於兹邂逅如夙契，睠我劬劳勤晤语。
诗成乍变龙虎文，笔落更惊鸾凤舞。
我将隐遁山林姿，公等整顿乾坤户。
分同斥鶠抢榆枋，难伴犠牛登鼎俎。
浪淘沙 癸卯冬，寓居李凝仙姊处，时值除夕，感赋
吴尚憙（清代）

羁旅正萧条。除夕无聊。严寒凛冽朔风飘。赖有朋簪兰契重，雅意相邀。

萱老痛椿凋。泪似江潮。历来冬尽又春朝。尚做寄人篱下客，百感难消。
题汤松年画卷
仇远（元代）

貌得人间真乘黄，曹将军后有韦郎。
奚官牵挽犹西望，似忆春风芷蓿长。
长门怨
魏时敏（明代）

露湿一庭苔，鸦啼长门树。
寂寞对孤萤，飞入昭阳去。
燕子坡
范成大（宋代）

大山如墙缺，小山如冢累。
众山直下看，方知此峰危。
木末见夔峡，一沟盎春泥。
中有天下险，造化真儿嬉。
峰顶不满笑，舟中鬓成丝。
登高尚超览，况乃绝俗姿。
和宋中道喜至次用其韵
梅尧臣（宋代）

予从江南来，见子东浦榛。
问子何不治，子兄游洛濒。
子素乐文字，而复养慈亲。
去年始升朝，差差陪缙绅。
今也与吾肩，行立笑语频。
未经鬓发改，喜预班缀新。
思如曩时会，浩饮不计巡。
往谒持约史，文辞媿彬彬。
谓将一乘粟，欲敌千箱囷。
然而泽中蛇，时得龙一鳞。
况复周孔教，幸逢舜欠淳。
慎勿惊怪奇，怪奇世多摈。
吾惭辽东豕，未见西狩麟。
汨汨尘泥间，曷辨玉与珉。
昨来忽有知，所索非所循。
使焉转磨衡，安得目不眴。
诚闻苑囿美，难遣麋鹿驯。
自惟体衰苶，宁堪事艰辛。
宜收蹭蹬迹，却返江湖滨。
浸胫水活活，漫滩石磷磷。
垂钓红鬐登，举袂白羽振。
以此全吾性，胡能往问津。
非同子少年，柯叶正蓁蓁。
洪武庚午元日试笔
练子宁（明代）

扶桑日转晓曈曈，千树梅花雪未融。酌酒吟春瞻北极，升堂贺岁遇东风。

天垂华盖青云近，地接仙源玉圃通。二顷石田今废尽，独持书剑望年丰。
绿珠楼
李龙高（宋代）

危甍连绮百千株，人去莺飞半朵无。
太白莫嗟金谷树，绛霄楼外亦平芜。
雨止
潘驯（清代）

秋雨愁难霁，新晴亦偶然。万山青楚塞，一鹭白江天。

世事浮云外，乡心落照边。片帆轻似叶，计日到花源。
柳梢青·馀甘齿颊
李处全（宋代）

馀甘齿颊。酒□半酣，漏声频促。月下传呼，风前掺别，无因留客。丁宁玉笋磨香，为料理、十分醒著。後会何时，前欢未尽，明朝重约。
野篱
仇远（元代）

豆花小白槿花红，野屋篱门处处同。
无限春风桃李占，却将颜色媚秋风。
献始兴公
王维（唐代）

〔时拜右拾遗〕
宁栖野树林。
宁饮涧水（一作中）流。
不用宁【粱】（梁）肉。
崎岖见王侯。
鄙哉匹夫节。
布褐将白头。
任智诚则短。
守任固其优。
侧闻大君子。
安问党与雠。
所不卖公器。
动为苍生谋。
贱子跪自陈。
可为帐下不。
感激有公议。
曲私非所求。
远游十首
韩元吉（宋代）

东隅有神人，被发两目丹。
手擎扶桑枝，腾光射乾坤。
朱鸟为前驱，火龙驾后轩。
祝融不敢瞬，卫以千炎官。
誓当扫霜霰，九宇常不寒。
题陆闰斋双莲图
陆文圭（元代）

红粉香中双业蒂，碧丝藕下暗连林。
主人一笑偶然尔，客子竞夸前所无。
堂上埙篪兄友弟，房中琴瑟妇随夫。
君家和气浓和酒，此即双莲瑞庆国。
过曹娥江
释宝昙（宋代）

钱塘雪浪与天平，小入曹娥亦有声。
沧海一时忠孝泪，夕阳无尽古今情。
春秋祭血神如在，一夜行舟挽到明。
不是西风白云客，祠乌争解赋将迎。
浣溪纱
薛梦桂（宋代）

柳映疏帘花映林。春光一半几销魂。新诗未了枕先温。燕子说将千万恨，海棠开到二三分。小窗银烛又黄昏。
唐昌观玉蕊花
杨巨源（唐代）

晴空素艳照霞新，香洒天风不到尘。

持赠昔闻将白雪，蕊珠宫上玉花春。
赵彦秫於姑熟倅厅作寄傲请予为诗寄之
李弥逊（宋代）

王孙是古豪而迂，五鼎不换一束书。
江城别驾辕下驹，升斗未束回清臞。
晓衙吏退谁与俱，傍砌燕誉来将雏。
室中尘凝生白虚，竹色照座花连株。
南窗曲肱净籧篨，轩窗勇往羲皇初。
渊明虽远几类拘，轻去彭泽思吾庐。
人生泛如风中桴，况复蜕视千金躯。
公家舍屋为补苴，政成讼简日有馀。
斗酒近局聊相娱，三年官满鹊弃居。
后来好事犹今吾，至哉此乐陶不如。
戊寅元旦
饶墱（明代）

金鸡唱彻启重扉，银烛摇光曙色微。献岁又看新玉历，还家无忝旧淄衣。

杯添柏酒堪供醉，案簇辛盘可对挥。但得清閒常矍铄，年年斑鬓伴春晖。
陪赵守登楼赏红梅
林季仲（宋代）

大洁时争嫉，独醒人更疑。
漫随春色媚，不改岁寒姿。
霞带寿阳脸，酒融姑射肌。
凭谁慰孤寂，新有倚楼诗。
送唐再可之任滇南
宋铣（清代）

春风浩荡吹百草，柳条婀娜莺声好。行人三月长安春，相思万里昆明道。

昆明远隔浮云端，铁桥之岭何巑岏。横空一线盘鸟外，悬绳欲度愁飞鸢。

嗟君何为此远适，官程期会严晷刻。匹马荒林象迹深，空山独夜龙吟急。

水驿山程几送迎，行行瞬息春秋更。点苍山翠多猿啸，普洱江寒少雁声。

却意前年见君日，同云酿雪风萧瑟。一官绝徼何所携，万里风烟归健笔。

长安磊落多心知，淋漓谈宴无虚时。檀板落花春中酒，乌丝红烛夜评诗。

缁尘久客愁如海，豪情不逐黄金改。高歌那识爨烟虚，拂剑仍看虹气在。

丈夫苦乐亦何常，挥手休辞路阻长。治蛮自古贵远略，请君小试龙泉芒。
养鸷词
刘禹锡（唐代）

养鸷非玩形，所资击鲜力。少年昧其理，日日哺不息。

探雏网黄昧，旦暮有馀食。宁知下鞲时，翅重飞不得。

毰毸止林表，狡兔自南北。饮啄既已盈，安能劳羽翼。
次韵镜上人三首 其二
饶节（宋代）

色声香味心缘触，忍进户檀般若禅。但识曹溪一滴味，始知天下别无泉。

乳衣百浣犹闻气，城郭非遥早见烟。到底输他真定力，暮途快马亦须鞭。
贺新郎·瑞霭笼晴晓
佚名（宋代）

瑞霭笼晴晓。正小春时候，和气十分缭绕。月姊精神还窈窕。甚十星郎年少。同共入、蓬莱仙岛。鸾凤铿铿风缥缈。算一双、两好真奇妙。天上有，世间少。桥门名姓掀张了。更那堪、榜下新婚，才名表表。便好相成勤夙夜，莫使脱簪遗笑。且早趁、青春才调。向去功名成就後。到恁时节风流好。胜今日，登科小。
五泄山二首 其一
王艮（元代）

七十二峰水碧，白云半掩招提。清昼焚香燕坐，绿阴深处乌啼。
句
薛绍彭（宋代）

官冷系怀非吏事，地偏相访定閒人。
离宛丘舟中作
宋祁（宋代）

孑孑归樯五两斜，浮云尽处是京华。
不随东鲁人浮海，正似新丰犬识家。
笏首新荷寻珥笔，腰间故印解垂緺。
多年蹇足蹒跚甚，却畏丹泥九墄赊。
三月初八日幸圆明园
乾隆（清代）

秉时御气暮春初，灵沼灵台艳裔舒。
似毯绿茵承步辇，含胎红裔倚玫除。
下空回雁无忧弋，画水文鳞底用渔。
满眼韶光如有待，东风着意为吹嘘。
桃源忆故人
朱敦儒（宋代）

雨斜风横香成阵。春去空留春恨。欢少愁多因甚。燕子浑难问。

碧尖蹙损眉慵晕。泪湿燕支红沁。可惜海棠吹尽。又是黄昏近。
永嘉旅中
陈棣（宋代）

小雨凄风酿早寒，行厨萧索酒壶乾。
抄书时自嗫嚅语，把菊谁同仔细看。
收拾梦魂归枕上，扫除愁思寄毫端。
家山只在一帆外，望隔烟峦漫倚栏。
慧山
顾逢（宋代）

空山尘不到，白昼定僧禅。
龙口一泓水，人间第二泉。
殿高云气湿，屋断树阴连。
张祜曾题品，唐碑尚俨然。
吕与叔挽章四首
秦观（宋代）

数日音容隔，人琴遂已虚。
门生应有谥，国史可无书。
旧室悬蛛网，遗编走蠹鱼。
定无封禅草，平日笑相如。
生查子（同上）
陈亚（宋代）

浪荡去未来，踯躅花频换。可惜石榴裙，兰麝香销半。琵琶闲抱理相思，必拨朱弦断。拟续断朱弦，待这冤家看。
十一月九日新滩李□示余开禧三年四月九日所
魏了翁（宋代）

忆从筮仕岁涒滩，三十余年阅暑寒。
抚事无成人潦倒，怀人有梦涕汍澜。
家山扰扰胶胶里，庙社禧禧出出间。
欲上青天愁险绝，谁能为我斩楼兰。
兵乱未息乡问久疏南望白云形神交瘁人言愁始欲愁矣率赋长歌用摅忧抱
阮恩滦（清代）

羽檄半天下，江南复江北。千里望白云，可望不可即。

忆昔在室望，帟帏侍晨夕。胜衣授文史，章句勤记述。

馀事及绘画，丹青恣涂泽。如何一挥手，鹒蟀顿代易。

巾车愿言迈，旋归那可得。岂伊冈阜高，伏莽多蝥贼。

岂伊风涛阻，旌旗蔽江黑。端忧从中来，寤寐空反侧。

深渊有蛟虬，丛薄饶豺貘。音书亦已渺，何况见颜色。

日月如转毂，烽火何望熄。欲取瑶琴弹，思归操谁识。

欲引浊醪饮，愁病输酒力。区区寸草心，胡以酬爱日。

安得扫欃枪，尘氛清四极。上贺风云通，下庆乱离息。

载咏《河广》诗，长风送归楫。
乙巳岁三月为溧阳校官上府经乌刹桥和陶渊明
仇远（元代）

一日不见山，胸次尘土积。
老来志益壮，清游等畴昔。
锺山草堂古，每恨身微翮。
况是佳丽地，牛马风不隔。
遑遑问征路，冉冉供吏役。
渊明田可秫，肯为五斗易。
石桥跨淮水，岐路由此析。
俗驾何时回，为尔谢松菊。
山花子 无题
佟世南（清代）

芳信无由觅彩鸾。人间天上见应难。瑶瑟暗萦珠泪满，不堪弹。

枕上彩云巫岫隔，楼头微雨杏花寒。谁在暮烟残照里，倚阑干。
安阳山
杨璿（明代）

宦辙东西未得还，十年飞梦绕家山。一时胜会非良偶，半世浮名总是闲。

幽境会心诗里写，野花随意醉中攀。君恩早晚容归老，准拟常依水竹间。
留题诸罗十一番社
周芬斗（清代）

烟火村墟入内山，相逢傀儡慎防闲。舆谋莫献原田膴，三浦云封一任閒。
次韵端夫闻江北水磨
邹浩（宋代）

万事根本初难明，声之所发由声声。不有智者抉其□，直如宝剑埋丰城。

风生风济孰嘘吸，制作解成琴与筝。

矧兹江汉泻荆楚，含桃初熟飞流莺。波涛暗逐岁月长，激激滩际春雷谹。

白沙湖边更湍急，五磨因缘资养生。城中鞭驴喘欲死，亦或人劳僵自横。

借令麦破面浮玉，青蝇遽集争营营。乃知此策最长利，朱墨岂复嗤南荣。

天轮地轴骇昼夜，彷佛飓扇吹苍瀛。

游江夫人俨然坐，蛟龙不动如石鲸。只应神物亦持护，我辈何妨双耳清。
剪鹤翅偶成 其二
王世贞（明代）

惭愧开笼支道林，祇怜寒月九皋音。不辞放尔翀天去，弱水丹丘何处寻。
仙宫房内对联
曹雪芹（清代）

幽微灵秀地，
无可奈何天。
雪窗自西陵以新诗并水仙见惠
张炜（宋代）

洛浦风流几隔年，江南重见色依然。
根从野卉同分品，香与梅花可并肩。
葩白中黄饶蕴藉，腊梅春暖肆芳妍。
殷勤併挟新诗送，领略丰姿夜不眠。
自题山水画册 其四
陈琼圃（清代）

峰含晓日树含烟，野水微茫接远天。如此溪山谁领取，风光输与钓鱼船。
竹城感怀 其二
方祖荫（清代）

捧檄东来宰海滨，一官惟恐负君亲。口碑满地吾翻愧，不信公评竟有人。
耳聩自嘲
王绂（明代）

自喜从今不畏雷，是非无较转痴呆。心情要与分明解，指掌须痴点画来。

每事应酬将意测，卒时呼唤肯头回。偶逢生客初相访，未及交谈便指腮。
望舒山
王十朋（宋代）

舟阻清溪十日风，旅怀秋思渺无穷。开编细读舒王句，一点舒山在眼中。
同敬之裕之游水谷分韵赋诗得荷风送香气五字 其五
刘昂霄（元代）

迂辛与臞元，得句犹有味。颓垣敛暝色，深竹贮秋气。
纵目
陈棣（宋代）

思穷烟浪阔，目断暮云层。
旧赏去何有，新诗得未曾。
披章如对景，搜句懒挑灯。
酬唱惭非敌，君千我百能。
水调歌头 湘佩属题《清惠堂遗印诗》
顾太清（清代）

香火岁时祭，湖水似臣心。清流不断，千年姓字列东林。

未了生不遗憾，岂是先生力薄，无计破群阴。固有浩然气，天地是知音。

二百载，方寸石，竟难沈。人间万事，忧喜得失古犹今。

天道好还之理，旧物完璞不损，四字抵千金。永锡子孙福，世守此规箴。
感春申君
张祜（唐代）

薄俗何心议感恩，谄容卑迹赖君门。

春申还道三千客，寂寞无人杀李园。
和唐韦相国盛山十二咏 其七 桃坞
韦骧（宋代）

当日桃花坞，多应效武陵。春风今寂寞，犹以旧名称。
和陈奉御游梁山
释德洪（宋代）

公诗自雄放，故我甘雌伏。韵高霜月苦，洗尽瘴雾毒。

游丝映明窗，小字为公录。便觉春争妍，胜气增林麓。

永怀矍铄翁，论兵到精熟。子阳井底蛙，提耳论祸福。

归来得真主，简易心屈服。才高犯众忌，薏苡致谤讟。

梁生付一笑，何必较直曲。山僧亦何知，鱼鼓听斋粥。

陈侯金闺彦，论清如屑玉。南游兴未已，甚欲乘桴木。

湘西独何幸，旌旆先见辱。松间偶相值，论交一言足。

云山久乾没，赖此佳句赎。
悼亡二首 其一
陆佃（宋代）

门巷雨萧萧，黄昏掩寂寥。曲终人不见，花落梦无聊。
锯解令 春暮有感
卢蕴真（清代）

朝来几点催花雨。早柳絮、风前乱舞。瑶筝试理十三弦，漫弹出、乱愁无数。

呢喃燕语。多少离怀待诉。玳梁未改旧巢存，却为底、飞来又去。
二月十七日马上
郑刚中（宋代）

愁多发白惟知老，病起花飞不见春。
我得此生真偶尔，休贪画饼作痴人。
满江红
赵磻老（宋代）

见说春时，新波涨、二川溶溢。今底事、沙痕犹褪，石渠慳碧。人意不须长作解，兴来便向杯中觅。纵茂从修竹记山阴，千年一。

薰吹动，春工毕。桥上景，壶中日。况梅肥笋嫩，雨微鱼出。只恐延英催入觐，不教绿野长均逸。任多情、胡蝶满园飞，狂踪迹。
和孟世功二首
吴芾（宋代）

老大疏慵一腐儒，长年离索与谁俱。
杜门有意修黄老，开卷无心诵典谟。
不是穿林寻鹤鹿，即来临水伴龟鱼。
故人今日如君少，乘兴还能过我无。
都梁十景诗 杏花园春昼
米芾（宋代）

风轻云淡午天春，花外游人载酒樽。不是山屏遮隔断，牧童错指是孤村。
同游云林吴和甫少宰诗成即步元韵
沈丙莹（清代）

杨柳满湖堤，掩映篮舆影。登楼待佳客，纵目林亭迥。

吏部今斗山，萧然驺从屏。小憩入吾庐，花覆廊茅静。

老眼健论文，活火徐添茗。胸次无拘孪，有若树脱瘿。

众宾先后至，头衔各清冷。只有孙子荆，坐啸冠慵整。

人生贵适意，游息趣各领。遂循菰蒲行，不待山灵请。
茉莉曲六首
王稚登（明代）

章江茉莉贡江兰，夹竹桃花不耐寒。
三种尽非吴地产，一年一度买来看。
早起
方回（元代）

万事峥嵘入夜思，稍欣无病且无饥。
山田望稔秋收近，暑月乘凉早起宜。
暗捻须髯惊露湿，倦爬疥癣喜风吹。
买薪汲水营蔬茹，草草盘餐了一炊。
读四家诗选四首 其三 退之
李纲（宋代）

昌黎文章伯，乃是圣人耦。传道自孟轲，渊源极师友。

雄词障百自，伟论挂众口。馀事付诗篇，雅健古无有。

尤工用险韵，妥贴等妍丑。毅然倔强姿，挥此摩天手。

立朝著大节，去作潮阳守。驱扫云雾开，约束鲛鳄走。

位虽不称德，妙誉垂不朽。譬犹观泰山，群岭皆培塿。

又如众星中，错落仰北斗。籍湜何足云，齐名岂其柳。
寄人
刘跂（宋代）

闻道江家宅，椒兰春自荣。道人今好在，归马太迟生。

飞鸟山南路，浮云陇上城。相看各多病，捣药待君烹。
墨竹
释居简（宋代）

搜搅微茫到物初，解衣盘礴便扶疏。岁寒节节曾参透，不负刚明一寸虚。
点绛唇 其二 江村
曹尔堪（清代）

苦是春阴，桃花半落江村暮。垂杨千树，缥缈渔船渡。

青满田畴，难认牛羊路。溪边步，野鸥飞去，只爱无人处。
东山碧岩亭
许将（宋代）

旧室曾留古岸边，新亭同赏碧岩前。
日生狮子峰头树，烟伴榴花洞口泉。
黄叶入秋山出地，白云临晓海乘天。
飘然踪迹今何定，别去江湖又一年。
病中杂兴五言十首
刘克庄（宋代）

跌荡四千首，流行宇宙间。
国风几曾熄，圣笔不能删。
重过齐山清溪
苏舜钦（宋代）

翠微曾与客同游，陟险搜奇兴未休。八载重来惊老大，千年高咏想风流。

云迷复岭深藏洞，水落寒江远见洲。安得符离张太守，画图再与泻清愁。
蜃蟠岭
陈岩（宋代）

迤逦冈峦迅下驰，萦回蟠结几蛟螭。
终然鼓勇归沧海，只待风雷借便时。
题柳郎中茅山故居（一作柳谷汧故居）
权德舆（唐代）

下马荒阶日欲曛，潺潺石溜静中闻。

鸟啼花落人声绝，寂寞山窗掩白云。
送路德章芾三首
袁燮（宋代）

后学寡师承，私知妄穿凿。
缅怀东莱公，天才负超卓。
英词粲星东，伟量包海岳。
宽平复谨严，精密更恢廓。
哀哉梁木摧，谁欤继前作。
幸有二三友，潜心味博约。
相期在不朽，与道为郛郭。
奉和鲁望叠韵双声二首。叠韵山中吟
皮日休（唐代）

穿烟泉潺湲，触竹犊觳觫。荒篁香墙匡，熟鹿伏屋曲。
变化气质消磨习俗
吴与弼（明代）

由来气质已偏枯，俗染弥深愈失初。于此不加鏖战勇，却从何处着工夫。
亚之出示其祖岐公墨迹及惠崇小景且和前韵复
韩元吉（宋代）

壁上春江万顷宽，锦囊遗墨幸重看。
功名世咱真多畏，贫贱交盟敢自寒。
新有诗声见侯喜，尽摅怀抱得苏端。
极知鼎食君家旧，未厌堆盘苜蓿餐。
送僧鸾归蜀宁亲
张乔（唐代）

歌诗精外学，天子是知音。坐夏宫钟近，宁亲剑阁深。

高名彻西国，旧迹寄东林。自此栖禅者，因师满蜀吟。
郡城登故人楼喜张明府使者还自崇阳
符锡（明代）

戍也归何处，清风满郡楼。大阿初出匣，小邑有全牛。

别意惊秋雨，孤怀忆剡舟。鷡朋翮未铩，肯被楚云留。
踏莎行 冬夜听歌
顾太清（清代）

镂月裁云，移宫换羽。歌喉怕惹娇莺妒。浅斟不问夜何其，三星娇已当门户。

彩袖高扬，柘枝低舞。檀槽慢捻冰弦柱。曲终明月送人归，小庭深院霏寒雾。
夜出溪上
宋祁（宋代）

陇首孤云断，坳塘绿水周。
萤光不欺夜，蟲织自悲秋。
早雁离离度，归舟泛泛流。
萱苏共摇落，底处是忘忧。
送神童胡元弼元英从其父胡庭俊归秋浦
王之道（宋代）

西湖清丽春雨馀，子今欲去其焉如。九华插天远在望，三月不见愁容舒。

二儿奔逸汗血驹，辈视长离与鹓雏。去年冒雪来其俱，一鸣上国惊群儒。

书不负人人负书，公卿岂应终犁锄。惠然过我骑甚都，萧萧晚吹飘襟裾。

借问能留旬月无，吾亦理棹其归夫。为言与君不同涂，蔼峰松竹鸣笙竽。

奇童小友良不诬，异哉老蚌生双珠。君之是行亦荣欤，三胡盛事喧州闾。
青玉案
谢逸（宋代）

芦花飘雪迷洲渚。送秋水、连天去。一叶小舟横别浦。数声鸿雁，两行鸥鹭。天淡潇湘暮。

蓬窗醉梦惊箫鼓。回首青楼在何处。柳岸风轻吹残暑。菊开青蕊，叶飞红树。江上潇潇雨。
默坐偶成 其一
郑清之（宋代）

洹河见水老如新，此见云何别妄真。心本佛心须作佛，境皆尘境莫随尘。

空中花果浮生眼，梦里悲欢现在身。万事卢胡吃茶去，不知谁主更谁宾。
雪中忽起从戎之兴戏作
陆游（宋代）

十万貔貅出羽林，横空杀气结层阴。
桑乾沙土初飞雪，未到幽州一丈深。
王十岳金平渊山寮避暑
半峰斌公（明代）

小隐空山绝四邻，野云孤鹤自相亲。
谁知一径深如许，犹有敲门看竹人。
百字令·江流千里
陈澧（清代）

江流千里，是山痕寸寸，染成浓碧。两岸画眉声不断，催送蒲帆风急。叠石皴烟，明波蘸树，小李将军笔。飞来山雨，满船凉翠吹入。
便欲舣棹芦花，渔翁借我，一领闲蓑笠。不为鲈香兼酒美，只爱岚光呼吸。野水投竿，高台啸月，何代无狂客？晚来新霁，一星云外犹湿。
云谷二十六咏 其二 南涧
朱熹（宋代）

危石下峥嵘，高林上苍翠。中有横飞泉，崩奔杂奇丽。
次韵方允迪袐监九日登高一首
刘一止（宋代）

九日意萧条，病卧如漳滨。红萸起自插，黄菊兹及辰。

身落芹藻起，心与鸿雁亲。想见龙山游，嘲谑落帽人。

眷焉瀛洲客，共此溪港邻。白发俱许长，清愁浩无垠。

四年京华别，前事宁忍询。国耻久未雪，愤切此逐臣。

革路何时还，今谁叫穹旻。驾言写心忧，一涴衣上尘。

扁舟羡鸱夷，举酒忆季真。目极樵径风，便拟从采薪。

但恐嵌岩中，不著功名身。报国君尚强，我拙甘长贫。
贤者之孝二百四十首 其二十五 子思
林同（宋代）

如何方喟叹，乃尔复忻然。念汝祖无忝，知予道可传。
杂诗三首
黎廷瑞（宋代）

丘嫂礼金印，故妻赧朱轮。
区区富与贵，只可夸妇人。
彼妇一何愚，所羞惟贱贫。
安知墦间妾，覩此泪沾巾。
苍苍鹿门山，高风清绝尘。
唐明堂乐章。羽音
武则天（唐代）

葭律肇启隆冬，蘋藻攸陈飨祭。

黄钟既陈玉烛，红粒方殷稔岁。
赠徐子
边贡（明代）

丹枣何累累，朝日耀其光。上有同林鸟，飞飞鸣且翔。

行子远于同，携手登河梁。旧京渺安之，江永衢路长。

戚戚里中语，依依川上情。驾言往相逐，无舟何以航。

乖离去则已，但使心无忘。
次韵苏端明
释道潜（宋代）

孔明气宇白玉温，忠义勇决踰王尊。葛巾羽扇传号令，塞垣彻警无尘昏。

良辰往往挟将佐，射雕走马循烟村。归来饮酒坐堂上，宾从如云填戟门。

一朝郡圃得奇石，雪浪触眼惊神魂。旁求苍珉琢巨斛，偃然卧土知无根。

三牛曳归置阶圯，错磨不许留纤痕。兴来作诗寄台阁，雄词妙笔争考论。

将军今谪穷海外，会见羲娥窥覆盆。殷勤寄语朔方客，佳致勿毁宜长存。
周十三丈约同马三丈入青原山赋诗五首以记行 其四
赵蕃（宋代）

萧散得终日，驱驰难久居。灭瘢苏病竹，抛食引潜鱼。

问话僧寻蜀，多茶椀似卢。主人佛事外，游戏亦多馀。
次晦翁韵
蔡元定（宋代）

屈指抠衣十七年，自怜须鬓已皤然。久知轩冕真无分，但觉溪山若有缘。

下学工夫惭未到，先天事业敢轻传。祇今已饱烟霞痼，更乞清溪理钓船。
题陈守宰仁和无由堂二首
陈造（宋代）

仲尼治道师，今古谁造阃。
公与由也果，有得非二本。
为政贵无由，圣语要自反。
吾宗宰仁和，条教仰瓴建。
吟对千挺竹，日课五升饭。
胶扰付冰解，隐幽莫形遁。
器资铜百炼，心地兰九畹。
人绝悬鱼续，自诡割鸡偃。
秉心宁作辍，提耳悟顽谖。
岂伊不可耐，据以为益损。
譬如岁丰凶，良农守穮蔉。
功名自民庸，君子计岁晚。
香山看红叶得黄字秋字二首
戴亨（清代）

山寒经宿雨，树树杂丹黄。名士耽幽胜，新诗寄草堂。

偶依流水坐，翻叹俗尘忙。嘉会还期再，秋风引兴长。
登瓜步魏武庙
刘攽（宋代）

阴崖不见日，侧径劣容步。鬼神宅冢奥，与物随绘塑。

惟惜饮马初，想见投鞍处。木落山势高，潮平洲渚露。
再赋 其一
孔平仲（宋代）

百草霜雪死，半天河汉斜。竹含轻紫粉，梅发淡红花。

蘸甲香醪酽，搔头垢发华。北亭欢宴罢，灯烛夜明沙。
忆江南 梦中得一联，因填此解
易顺鼎（清代）

庭院静，丝雨画阑前。小饮也拚三日醉，孤眠不耐一春寒。

锦瑟惜华年。
许子遇示二绝句见索乱道因次韵奉酬
毛滂（宋代）

苦吟正在郊寒处，露草秋虫亦共悲。
过我聊当煮彭越，不须苦觅外孙词。
南坡口号十八首 其六
郑清之（宋代）

吾孙宗子喜相过，一笑檀栾似乐窝。且向尊中陪北海，直须闲里识南坡。
七字至一字
孔平仲（宋代）

仕宦千忧出海涛，功名一笑付秋毫。荣望弃如脱屣，归心断若操刀。

东堂展图画，北牖缀风骚。晴煎越茗，寒汎宫醪。超世网，释天韬。

就逸，辞劳。高，高。
呈梁从善
赵蕃（宋代）

飘流老矣谓知津，邂逅欣然愿卜邻。
不但梁邢丈人行，更吾骚卜社中人。
前秋一见遽为别，今日重来情倍亲。
政自论诗得欢喜，更因话旧忽酸辛。
次韵雪冈徐景星二首 其二
方一夔（宋代）

穷腹便便诧老边，敢将文字压前贤。愁怀不作功名想，衰鬓从教儿女怜。

客路知心惟有月，书灯话旧更何年。欲投名字来吟社，已湿寒灰不复然。
句
谢翱（宋代）

谢豹花开桑叶齐，戴胜芊生药草肥，九锁山人归未归。
秋怀四首 其三
陆游（宋代）

独立离人境，幽居察物情。蚁知军阵法，虫作纬车声。

身老惟贪睡，儿痴亦惰耕。腾腾复兀兀，何以报时平。
送王锦夫方伯
王廷相（明代）

出云复归山，兹怀谅靡执。守道耻谐俗，嗟子久独立。

方仰澄清勋，遽返沧浪楫。玄运无定涂，一雨夏寒及。

彼哉岂予搆，顺受兹贤习。飏飏北去帆，咫尺渺莫即。

屡承沙鸿音，空忆云鸾集。且作鹿门耕，仍甘玉芝食。

龙德贵存身，渊潜慎出入。
剑门关
范镇（宋代）

云间双剑峰，壁立望西东。天地本无外，江山还自通。
次楼宗簿祷雨韵
陈宓（宋代）

农家累月望云霓，多谢贤侯恳切祈。
群望三旬几遍走，百川一夜忽东之。
天心感格直堪必，岁事丰登尚可期。
和气致祥非诞语，愿将此意播声诗。
辞世
释慧性（宋代）

七十八年，内空外空。
撒手便行，万古清风。
暑雨蒸溽奉王元规学士
毛滂（宋代）

老火尚未偃蹇，稚金殊踧踖。
雨如甑笠汗，但作气蒸赫。
思君屡如往，露顶不可帻。
坐怀屋漏下，蜗牛颇争席。
屋漏人自佳，泥沙卧圭璧。
我衰了无营，饱睡梦书策。
家贫苦无书，岂复有漂麦。
不了汤饼事，可致万钱客。
正须裹饭来，濯足水三尺。
太上皇帝挽诗
王炎（宋代）

亿兆方同庆，三宫洽孝慈。
坤舆俄{拖扌换弓}卫，天极遂缠悲。
共憾遗丹鼎，无由奉玉卮。
光辉终不熄，徽号日星垂。
句
谢达夫（宋代）

两峰环抱揖平川。
秣陵晚眺
宋无（元代）

天堑鸿流拥积沙，石城虎跨漫雄夸。
山陵青草六朝地，巷陌鸟雄百姓家。
紫盖黄旗肖王气，琼枝避月吊庭花。
降云更作降科势，目断楼船日又斜。
江上逢郑南溟
李梦阳（明代）

杨子湾头红蓼秋，水边楼阁树边舟。一日长风破万里，为君三醉过瓜州。
和汪仲嘉楼大防二尚书贺郑贵和华文休致韵
陈傅良（宋代）

簪笏相摩入殿庐，人皆自笑此区区。
岂无只字踰华衮，未必千种胜饭蔬。
君见北山多后倦，谁如东里竟先驱。
追随曳履枌榆社，犹及香山退传无。
颂古一○一首
释子淳（宋代）

淘金岂假披沙得，不触波澜犹费力。
露柱三更忽放光，此时未审何人识。
顷见迂斋谈游子明不容口且诵其诗恨未遂倾盖
赵蕃（宋代）

平生施迂斋，剧谈高安郡。
山川固清远，得士且韵胜。
就中拔其尤，游子盖袖领。
长哦唱醉诗，使我醉复醒。
前年客游杭，冰雪滞归{左舟右定}。
相逢逆旅间，一笑交已定。
近闻寄书来，谆复问名姓。
如公真骐骥，顾我乃下乘。
岁晚傥不遗，庶几望三径。
谨和老人初冬寓笔十绝
洪咨夔（宋代）

当场弄出百般奇，傀儡棚中老偃师。
满眼机关无着处，到头线索有收时。
雨馀
鲍慎由（宋代）

础润雨欲作，好风每相先。萧萧清入帘，令我心洒然。

闭门倦永夏，枕书日昏眠。快此风雨馀，端如濯飞泉。

盆山有佳趣，草木更幽妍。井华养文石，香篆横云烟。

俯仰方丈间，胜事亦可怜。永怀触热子，我劳良独贤。
吴江道中怀陆鲁望
张耒（宋代）

我亦扁舟一散人，江湖为洗十年尘。
笔床茶灶经过地，风月相望亦有神。
赠海昌李太亨四首 其一
薛瑄（明代）

客里终天痛有馀，感君相慰意难舒。细论往日交情厚，却讶连年音问疏。

肝胆旧看如古鉴，诗篇今睹胜明珠。暂时相见还相别，况是关河雁过初。
和章伯镇
刘敞（宋代）

南上湘潭谁记初，北还宣室受釐馀。共怜贾傅才无敌，真作扬雄老著书。

调笑群驺饥欲死，去来千骑乐何如。洞庭木下鲈鱼熟，三叹新诗重起予。
杨康功有石状如醉道士为赋此诗
苏轼（宋代）

楚山固多猿，青者黠而寿。
化为狂道士，山谷恣腾蹂。
误入华阳洞，窃饮茆君酒。
君命囚岩间，岩石为械杻。
松根络其足，藤蔓缚其肘。
苍苔眯其目，丛棘哽其口。
三年化为石，坚瘦敌琼玖。
无复号云声，空余舞杯手。
樵夫见之笑，抱卖易升斗。
杨公海中仙，世俗那得友。
海边逢姑射，一笑微俯首。
胡不载之归，用此顽且丑。
求诗纪其异，本未得细剖。
吾言岂妄云，得之亡是叟。
送钱文季赴班
尹直卿（宋代）

鳌头那久幕莲间，国子先生促趁班。
元自胸中有奇观，须教集趁富江山。
三年再见虽成别，正月诸生亦入关。
为赋江空岁年晚，功名惟恐鬓毛斑。
江上
张九龄（唐代）

长林何缭绕，远水复悠悠。
尽日馀无见，为心那不愁。
忆将亲爱别，行为主恩酬。
感激空如此，芳时屡已遒。
次韵李参政秋怀十绝
魏了翁（宋代）

新诗妙处古人过，节制场中老伏波。
枯肠亦知费搜搅，奈此风景触拨何。
密云亭
崔敦礼（宋代）

落花摇曳水溶溶，金现兜绵世界容。
只恐水流云不见，桃源归路却无踪。
松鹤寿彭敬之
孙伟（明代）

灵柯百尺摩苍穹，老骨斗石如青铜。长风划然起烟壑，戟髯怒卷霜瞳瞳。

一双白鹤好毛羽，顺风不羡黄鹄举。千岁归来问城郭，南山只有松阴主。

松阴主人诞长生，持觞爱此青田卿。何时云间骑一只，玉笙吹月上瑶京。
赠余月心五首
文天祥（宋代）

我生之辰月宿斗，如何谤誉由箕口。
月明只合醒眼看，斗亦何须挹浆酒。
十月三日相公花下小饮赋四题·九月二十八日
梅尧臣（宋代）

香包已向青春发，又见秋深特地开。
应笑菊残无意思，不能邀赋洛阳才。
送海印住香岩颂
韩维（宋代）

枕石漱流尘外趣，随缘应物谷中声。
更无宾主能酬对，自有儿孙可使令。
万古清风归法语，一轮明月伴经行。
鳌山成道知何日，时伫雷音警妄情。
上雪山
史善长（清代）

轮台束装日，先愁上雪山。闻山积冰雪，上比登天难。

但意到日已春尽，未必冰雪不消残。人言或太过，山灵岂终顽。

今来一千六百里，崎岖先入松门关。是日微霰天昼晦，尖风刺面痛若刓。

关弁劝速行，迟恐雪封山。前进后却皆迷漫，行李车薄笨，我车轻且坚。

辕驹既壮健，骖服亦调娴。仆夫贾勇遂施鞭，二台山店饼熟茶已煎，少息养令筋力完。

从此上绝壁，仰面气生孱。不复有径路，唯见巑岏高下坚冰相结连。

厚不知几丈尺，积不知几岁年。左顾崖深黑无底，右盼雪拥白浮天。

中间冰滑不容趾，进寸退尺如牵逆水船。赖有松栏曲折傍崖护，不然跌死从马日百千。

到此性命拼弃捐，啸侪呼侣众力攒。巨鞭鞭马马人立，鲜血一道成朱殷。

马籍人力脊破蹄穿不暇顾，人助马力腰弯背屈不敢不息肩。

争鼓喉咙齐喝号，人足马足相盘旋。更愁来车当顶压，串铃摇荡先令宽处避侧边。

一盘复一盘，盘盘上云端。红墙一角望见喜生颜。

譬若禹门到顶差一跃，跃上悠然入巨川。又若两阵相持生死决，出死入生高唱凯歌还。

惊喜翻垂泪，坚忍尚握拳。不是亲历那知难若此，却笑孙绰天台空赋未必全。
春日感怀寄修门从游
周密（宋代）

华年锦瑟事谁论，燕社鸥盟半不存。三月莺花张绪宅，十年诗酒孟尝门。

东风不染吴霜鬓，旧雨难招楚水魂。欲把清愁换沉醉，月明花落几黄昏。
再用韵呈赵守
陈文蔚（宋代）

不待渔舠唤隔溪，种桃千树正红肥。
山围晓障新图画，花押春红簇紫绯。
池净白鸥相对浴，客来青鸟故双飞。
寄诗为问花前醉，何似天香满袖归。
句
郑賨（唐代）

万蕴千牌次碧牙，缥笺金字间明霞。
二月十四日风雨孤坐秀州城西僧舍赋此
成廷圭（元代）

秀州城西春事微，二月苦雨行人稀。江湖渺然不可渡，风雨如此将安归。

老来口腹胡为累，乱后人民今见非。兼旬不得武陵信，倚杖南望孤鸿飞。
题黄岩蔡氏青在亭
高斯得（宋代）

逢人说爱山，谁何是真爱。
苟无丘壑情，在眼犹不在。
君看终南客，岂不卧兴对。
奈何心自盲，坐失烟霞熊。
蔡侯故静者，肯与青山背。
作堂老其间，列岫俨襟带。
萝月散庭隅，白云屯户外。
疏棂纳遥碧，平几挹横黛。
青山信在兹，心镜两融会。
岂效逋客徒，匿情绐松桧。
咨余秉微尚，颇亦厌尘壒。
幸君分半青，著工函丈对。
酬秘书元丞郊园卧疾见寄
李端（唐代）

闻说漳滨卧，题诗怨岁华。求医主高手，报疾到贫家。

撒枕销行蚁，移杯失画蛇。明朝九衢上，应见玉人车。
西山野步
薛季宣（宋代）

雨夏作晴天，浮云带溶泄。西山旦驱马，踏破苍崖翠。

寒泉涨新绿，决决鸣环佩。上有吴郊畤，九曲羊肠细。

筑阁听松风，缥渺江无际。野僧喜客来，一见心已醉。

竹萌荐盘餐，玉切琅玕碎。吟哦壁间诗，恍与古人对。

时发一笑粲，韶闻殆忘味。清游淡何营，不知夕将至。

岸巾步箬谷，欲往叵自遂。酌此菩萨泉，为浣濯恶世。
春晚郊行
卫宗武（宋代）

细草平芜接渚沙，僧庵系马柏阴斜。
青山几曲绕流水，啼鸟数声随落花。
芳景流连春富贵，晴林浮动日光华。
独怜人事多非旧，寂寞荒村点暮鸦。
闻冯太史登府讣寄挽六章 其一
姚燮（清代）

强力不缚虎，手以蚕丝缠。鬼箓轻文章，黄土无才仙。

山猴苦冻骨，白云不为棉。史传遗姓名，谁傲蜉蝣年？

公也绣州杰，少志横八埏。欲从苍颉世，搜括虫鸟天。

妾御蔡石经，仆视扬太玄。神獬岸独角，吸古如吸泉。

老容惫将皱，揽镜犹拂铅。岂伊灶下妪，尽解春风怜。

著书以尺量，赎命无一钱。巫咸久瞆聋，曷贵羲和鞭？
黄陵庙
张孝祥（宋代）

百世黄陵庙，凄凉屋数间。只怜斑楚竹，那记赭湘山。

访古韩碑在，徵歌屈些闲。虞嫔更尧女，莫入水仙班。
拟刘晨阮肇入天台效曹唐
徐熥（明代）

历尽千山与万山，白云飞处见松关。路从碧涧通仙窦，梦绝红尘出世间。

花落洞中春寂寂，日斜溪上水潺潺。哀呼四壁多猿鸟，迷却来踪不可还。
春望
邹贻诗（清代）

东海膏腴地，今年剧战侵。弭兵诸将责，宽赋圣人心。

鱼戏春云湿，鼍鸣海气深。裹疮怜战马，踯躅亦哀吟。
苦雨词
陶澄（清代）

鄱江瀰瀰吹雨天，五月无禾成白田。桔槔虽具下力难，可怜来日无朝餐。

辛勤终岁不得息，昨夜传闻羽书急。君不见东邻向壁哭未休，长男输役中男囚。
送龙孔目归省
商辂（明代）

晓辞天陛出金台，仗剑分携亦壮哉。玉署已看书最绩，江亭暂共对离杯。

秋经冀北霜初凛，冬去江南梅正开。扫遍松楸无久恋，都门指日候重来。
挽梁丹隐
丘葵（宋代）

受用伯阳书，万缘都觉虚。
达官直桎梏，大夏即籧篨。
世谓求仙妄，谁知是道余。
临终为土解，何必泪盈裾。
寓建宁玉清观次杨恒叔太仆韵三首 其一
郑岳（明代）

浩荡春流没岸沙，停桡上宿羽人家。云间宝刹三清界，洞口碧人千树花。

虚阁坐馀神顿爽，危栏倚遍兴犹赊。长空薄晚雨新歇，烂熳晴光映彩霞。
齐天乐（贺人入赘）
哀长吉（宋代）

青鸾海上传芳信。蓝田路入仙境。万卷书传，六奇计运，冰玉炯然清润。帷褰凤锦。□镜启鸾台，烟横鸳枕。一笑相迎，一双两好恰厮称。

风流人在仙隐。更一县、陶柳春近。梦想金桃，宴分玉果，指日送尝汤饼。枌榆接畛。管此去亲盟，镇长交聘。自古朱陈，一村惟两姓。
戏呈虞君明察院谟 其二
程俱（宋代）

长安陆海知洪炉，五金出入无精粗。平生椎钝坚重质，一往融液随流珠。

请观五石大瓠种，正以濩落浮江湖。环中何者为荣辱，千钟何如三釜粟。

坦途缓步东方明，大胜跨虎临深谷。
江帆
罗邺（唐代）

别离不独恨蹄轮，渡口风帆发更频。

何处青楼方凭槛，半江斜日认归人。
送周务本机宜
郑刚中（宋代）

霜风吹西湖，与君持行李。
瘦马共边笳，寒灯对孤邸。
新凉秋叶惊，归櫂君独理。
弃我天一方，稳下大江水。
丈夫志四海，吾岂较遐迩。
行藏天所为，况自非偶尔。
独忧绵薄资，负重力难起。
嘉宾日以远，缓急尚谁倚。
置此勿复论，遇坎各有止。
我积汉中谷，君种彭泽米。
努力随小大，同在毓生齿。
他年脱冕归，对酒各欢喜。
山居杂诗九十首
曹勋（宋代）

今年已断梅，七月雨益大。
苗虽不厌雨，灌恐有余溉。
禾梗正柔嫩，水满舞澎湃。
其间田高低，于焉有畏爱。
次韵择之舟中有作二首 其二
朱熹（宋代）

一席三人抵项眠，心知篷外水如天。起来却怪天如水，月落乌啼浦树边。
人日
张邦柱（清代）

残雪初消古市傍，一鞭款款去来忙。春交水上三分暖，风落梅边几瓣香。

颠倒酒人欹皂帽，浅深油壁簇红妆。天公解为佳辰霁，不放微云碧宇藏。
忆富川四首 其三
韦骧（宋代）

渴忆富川好，优游度岁时。白云藏治署，苍竹对书帷。

弈战侵遗算，诗坛让拥麾。还乡固佳况，畴昔尚深思。
苦雨 其一
姚培谦（清代）

皇天一雨连五月，水云沈沈日车没。中庭群蛙声嘈嘈，邻树饥车愁兀兀。

腐儒环堵真萧然，乞米难仗颜公笺。调和阴阳大臣责，鲰生底事常忧煎。
渔父词二首·其一
赵孟頫（元代）

渺渺烟波一叶舟，西风落木五湖秋。
盟鸥鹭，傲王侯，管甚鲈鱼不上钩。
寓吴门十首
陈造（宋代）

溪翁园客问何如，可讳浮生百计疏。
不惮典衣规得酒，长因乞米衒能书。
王丞留饮 其一
韩淲（宋代）

寻梅闲唤酒，邀友漫题诗。酒美君方醉，诗成我未奇。